Блок 30

Блок 30 је део Градске општине Нови Београд и спада у једно од најстаријих насеља у овој општини. Положај Налази се на атрактивној и веома повољној локацији. Његов положај својим становницима пружа могућност брзог и једноставног одласка на било коју локацију у граду. Правоугаоног је облика и североисточну границу чини Булевар Михајла Пупина кроз који пролази више аутобуса ГСП-а. Југозападну границу чини Булевар Зорана Ђинђића кроз који такође пролази линија градског саобраћајног превоза. Североисточну границу представља Булевар уметности, а југоисточну границу чини улица Шпанских бораца.. О блоку У самом блоку 30 налази се 37 стамбених зграда од којих су већина петоспратнице и има их тачно 30. Свака стамбена зграда има плато са украсним жардињерама и клупицама где се деца и старији људи могу окупљати по лепом времену. У склопу сваке зграде налази се подземна гаража. За спортске активности постоје три уређена и реновирана спортска игралишта на којима се може играти кошарка и фудбал . Такође постоје и више бетонских игралишта са тобоганима за децу. За одвијање квалитетнијег живота и рада постоје више прехрамбених продавница, дисконта, салона лепоте, кафића и ресторана. Такође постоје и финансијске институције попут поште и банака. У блоку 30 смештена је месна заједница Дунавски кеј.. Изградња Пре изградње блока на том месту се налазила велика мочвара која је потом исушивана и засипана песком, да би се после на том месту изградио блок. Изградња Блока 30 почела је 1967. године, пројектант је био награђивани београдски архитекта Урош Мартиновић. У изградњи су учествовала предузећа Дом, 7. јули и Хидротехника из Београда, као и Бетон из Новог Сада. Насеље је иницијално било замишљено као стамбено насеље високог стандарда, пре 1967. године. Након политички бурне 1968. године пројекат је промењен и приступило се изградњи социјалног стамбеног блока. У јуну 1977. се чека на технички пријем 240 станова. Центар Месне заједнице Кадињача је отворен 25. маја 1978, са супермаркетом „Центропром” и рестораном. Изградња блока је у потпуности завршена 1979. године. Околина У непосредној близини блока 30 налази се већи број значајних објеката. Западно од њега на свега неколико стотина метара, налази се Црква Светог великомученика Димитрија која још није у потпуности довршена, али је отворена за вернике и врши се служба. Источно од блока налази се палата Србија, простран објекат око кога се налазе бројни паркови и веома је привлачан за шетаче у летњим вечерњим сатима. Са јужне стране налази се Београдска арена, место где су се одвијали многи важни музички и спортски догађаји, између осталог и финале европског првенства у кошарци 2005. године. Са североисточне стране налази се YUBC центар са већим бројем продавница, кафића, ресторана и пословница из разних бранши. Постоје и два велика савремена тржна центра. Меркатор, којег дели само Булевар уметности и Ушће који се налази две аутобуске станице источно од блока. У близини блока налазе се предшколске установе, основне и средње школе, Универзитет Џон Незбит, као и Факултет драмских уметности Саобраћај До блока се градским превозом које обезбеђује ГСП Београд може стићи аутобусима линија 74 (Бежанијска Коса - Миријево). линија 17 (Коњарник - Земун). линија 68 (Блок 70 - Зелени венац). линија 77 (Звездара - Бежанијска коса). линија 65 (Звездара - Бежанијска коса). линија 67 (Зелени венац - Блок 70а). линија 71 (Зелени венац - Бежанија). линија 72 (Зелени венац - Аеродром Никола Тесла). линија 83 (Врачар - Земун). линија 75 (Зелени венац - Бежанијска коса). линија 16 (Павиљони - Карабурма). линија 78 (Бањица - Земун). Галерија Референце Спољашње везе Слике и пројекти из времена изградње блока Чланак о архитекти Блока 30 Сајт општине Нови Београд